༢༠༡༠ཟླ་བ་བརྒྱད་པའི་ཚེས་༡༥ནས་ཚེས་༢༡བར་ལ།འཛམ་གླིང་ཡུལ་གྲུ་ཁག་ནས་ཕེབས་པའི་མཁས་དབང་བཞི་བརྒྱ་ལྷག་ཁེ་ན་ཀྲའི་གྲོང་ཁྱེར་བྷེན་ཁུ་བྷར་གྱི་མཛེས་ཤིང་ལྟ་ན་སྡུག་པའི་སྦེ་རི་ཀྲི་ཤ་སློབ་གྲྭ་ཆེན་མོའི་སློབ་གླིང་ལ་འཛོམས་ནས་རྒྱལ་སྤྱིའི་བོད་རིག་པའི་ཚོགས་འདུ་ཐེངས་༡༢པ་དེ་ཚོགས།ཚོགས་འདུ་འདི་ནི་ལོ་གསུམ་ནས་བཞིའི་ནང་ལ་ཐེངས་གཅིག་རེ་བསྡུས་ནས་རྒྱལ་སྤྱིའི་བོད་རིག་པའི་མཁས་དབང་རྣམ་པས་གཟའ་འཁོར་གཅིག་གི་རིང་ལ་བོད་རིག་པ་དང་འབྲེལ་བ་ཡོད་པའི་བརྗོད་གཞི་སྣ་ཚོགས་ཀྱི་སྟེང་བགྲོ་གླེང་བྱེད་ཀྱི་ཡོད།འདས་པའི་ལོ་ཤས་ནང་ལ་ཚོགས་འདུ་འདིའི་བརྗོད་གཞིའི་རྣམ་གྲངས་ལ་འཕེལ་རྒྱས་ཆེན་པོ་བྱུང་ཡོད་པ་ནི་ཐེངས་འདིའི་རྒྱབ་ལྗོངས་མི་འདྲ་བའི་ཚོགས་ཞུགས་པ་རྣམས་དང་གླེང་གཞི་མི་འདྲ་བའི་བགྲོ་གླེང་ཚོགས་ཆུང་མང་པོ་བཀོད་སྒྲིག་བྱས་ཡོད་པ་ལས་ཤེས་ཐུབ།